52.		Nájomná zmluva (2) (§ 3 a nasl. ZoNaPNP)
Čl. I
Zmluvné strany
Prenajímateľ: 	Ing. Daniel Kováč – U KIŠŠA, Vajanského ul. č. 30, 010 23 Prievidza, IČO, DIČ, IČ DPH
	živnostenské oprávnenie reg. pod č. 12365
Nájomca: 	ZLATÝ LEV a.s., Hatalova ul. č. 14, 831 03 Bratislava, IČO, DIČ, IČ DPH
	Ing. Karol BENEŚ, generálny riaditeľ
	zapísaná v obchodnom registri Okresného súdu Bratislava I, odd., vo vl. č. ......
sa dňa 1. 2. 2023 dohodli na uzavretí tejto 
zmluvy:
1.	Prenajímateľ je výlučným vlastníkom obytného domu č. s. 3012 nachádzajúceho sa na Vajanského ul. č. 30 v Prievidzi. Vlastnícke právo prenajímateľa je zapísané na LV č. 156 pre kat. územie Prievidza.
2.	Nájomca je podnikateľom zapísaným v obchodnom registri Okresného súdu v Bratislave, v oddiele 456/01, vložka č. 15-236.
Čl. II
Predmet a účel nájmu
1.	Prenajímateľ prenecháva nájomcovi do užívania nebytový priestor so samostatným vchodom, pozostávajúci z miestností č. 1, 2, 3 nachádzajúcich sa na prízemí domu. Príslušenstvom nebytového priestoru, ktoré užíva výlučne nájomca, je WC s umyvárňou, nachádzajúce sa na prízemí domu.
2.	Celková výmera podlahovej plochy nebytového priestoru a príslušenstva je 90 m2, z toho je podlahová plocha
a)	miestnosti č. 1 (kancelária) – 68,00 m2
b)	miestnosti č. 2 (kancelária) – 15,90 m2
c)	miestnosti č. 3 (kancelária, sklad) – 4,00 m2
d)	WC + umyváreň – 2,10 m2.
Celkom: 90,00 m2.
Vykurovaný priestor: 90 x 3,10 = 279 m3. Prístup na dvor ku kontajneru pevného odpadu je chodbou a zadným vchodom do budovy.
Čl. III
Doba nájmu
Nájom sa uzatvára od 1. 2. 2023 na dobu určitú: päť rokov. Nájom končí 31. 1. 2028.
Čl. IV
Nájomné a úhrada za služby
1.	Dňom vzniku nájmu je nájomca povinný platiť prenajímateľovi nájomné a úhradu za služby, ktorých poskytovanie je spojené s nájmom nebytového priestoru (ďalej len „služby“).
2.	Zmluvné strany sa dohodli na nájomnom vo výške 102 € (slovom stodva eur) za 1 m2 podlahovej plochy nebytového priestoru, ročne 102 x 90 = 9 262 €. Ročná výška nájomného je 9 262 € (slovom deväťtisícdvestošesťdesiatdva eur). Štvrťročná výška nájomného je 2 315 € (slovom dvetisíctristopätnásť eur).
3.	Za služby platí nájomca mesačne 30 € (slovom tridsať eur), t. j. štvrťročne preddavky vo výške 89 € (slovom osemdesiatdeväť eur). V tejto cene sú zahrnuté štvrťročné preddavky na:
–	dodávku vody cca 3 €,
–	odvod odpadovej vody cca 0,50 €,
–	dodávku tepla cca 25 €,
–	odvoz smetí cca 0,30 €,
–	upratovanie spoločných priestorov cca 0,70 €.
4.	Nájomné spolu s preddavkami na služby sa platí štvrťročne vopred na účet prenajímateľa a je splatné vždy v tretí deň v mesiaci príslušného kalendárneho štvrťroka vopred.
5.	Ak nájomca neuhradí nájomné a preddavky na služby vo výške a v lehote uvedenej v ods. 4, je povinný platiť úrok z omeškania.
6.	Prenajímateľ je oprávnený zmeniť výšku štvrťročných preddavkov na služby, ak je pre to dôvod vyplývajúci zo zmeny danej osobitným všeobecne záväzným právnym predpisom alebo z rozhodnutí cenových orgánov, prípadne v prípade, ak sa zmení rozsah alebo kvalita poskytovaných služieb.
7.	Prenajímateľ je povinný najneskôr do konca marca každého kalendárneho roka vykonať vyúčtovanie ročnej úhrady za služby v predchádzajúcom roku.
8.	Nedoplatky alebo preplatky vyplývajúce z vyúčtovania sú splatné do 15 dní odo dňa doručenia vyúčtovania nájomcovi. Zmluvná strana, ktorá je v omeškaní s platbou vyplývajúcou z vyúčtovania, je povinná zaplatiť druhej zmluvnej strane úrok z omeškania vo výške 0,1 % z dlžnej sumy za každý aj začatý deň omeškania.
9.	Nájomca má nárok na pomernú zľavu z nájomného, ak nebytový priestor môže užívať obmedzene len preto, že prenajímateľ si neplní svoje povinnosti dohodnuté touto zmluvou.
Čl. V
Práva a povinnosti prenajímateľa
1.	Prenajímateľ sa zaväzuje odovzdať nájomcovi nebytový priestor v stave spôsobilom na riadne užívanie a v tomto stave ho na svoje náklady udržiavať. Zmluvné strany spíšu o odovzdaní nebytového priestoru zápisnicu, v ktorej sa opíše najmä stav nebytového priestoru v čase jeho odovzdania.
2.	Prenajímateľ je povinný umožniť nájomcovi užívať nebytový priestor za podmienok dohodnutých touto zmluvou a zabezpečiť mu plný a nerušený výkon práv spojených s nájmom.
3.	Prenajímateľ je povinný riadne a včas poskytovať nájomcovi služby, na ktoré sa zaviazal, prípadne zabezpečiť ich poskytovanie.
4.	Prenajímateľ je oprávnený vykonávať stavebné úpravy alebo iné podstatné zmeny v nebytovom priestore len so súhlasom nájomcu. To neplatí, ak je prenajímateľ povinný na príkaz príslušného orgánu štátnej správy vykonať stavebné úpravy alebo iné podstatné zmeny v nebytovom priestore. V takomto prípade je nájomca povinný vykonanie stavebných prác umožniť a strpieť.
Čl. VI
Práva a povinnosti nájomcu
1.	Nájomca je povinný užívať nebytový priestor len na účel dohodnutý touto zmluvou a len pre svoje potreby. Popri nájomcovi sú oprávnení nebytový priestor a príslušenstvo užívať zamestnanci nájomcu, ktorí v nebytových priestoroch vykonávajú prácu.
2.	Nájomca je povinný užívať nebytový priestor riadne a zabezpečiť, aby prevádzkovaním činnosti, na ktorú si nebytový priestor prenajal, nebol rušený pokoj a poriadok v dome.
3.	Nájomca je povinný bez zbytočného odkladu oznámiť prenajímateľovi potrebu tých opráv a prác, ktoré má urobiť prenajímateľ a umožniť ich vykonanie; inak zodpovedá za škodu, ktorá nesplnením tejto povinnosti vznikla.
4.	Nájomca je povinný znášať obmedzenie v užívaní nebytového priestoru v rozsahu potrebnom na vykonanie opráv.
5.	Nájomca je povinný starať sa o údržbu nebytového priestoru a hradiť náklady na údržbu v rozsahu dohodnutom v ods. 6.
6.	Nájomca hradí a vykonáva alebo zabezpečuje vykonanie týchto prác: vymaľovanie nebytového priestoru, nátery okien a výkladov, zasklievanie okien a výkladov, údržbu, výmeny a opravy roliet, dezinfekciu, dezinsekciu a deratizáciu nebytového priestoru, opravy alebo výmeny zámkov, zástrčiek, zásuviek, vypínačov, žiaroviek, vodovodných a splachovacích tesnení.
7.	Okrem prípadov uvedených v ods. 8 nesmie nájomca vykonávať stavebné úpravy a iné podstatné zmeny v nebytovom priestore bez súhlasu prenajímateľa, a to ani na svoj náklad. Nájomca dovolí prenajímateľovi 1 x denne vstup na terasu k obsluhe strážneho psa.
8.	Nájomca je oprávnený bez súhlasu prenajímateľa vykonať na svoje náklady drobné vnútorné úpravy, za ktoré sa považuje zavedenie klimatizácie, či poplašného zariadenia.
9.	Prenechať nebytový priestor do nájmu tretím osobám môže nájomca len s predchádzajúcim písomným súhlasom prenajímateľa.
10.	Nájomca je povinný riadne a včas platiť nájomné, úhradu za služby a preddavky na ne.
Čl. VII
Skončenie nájmu
1.	Nájom sa skončí uplynutím doby uvedenej v čl. III. Dohodnutá výpovedná lehota je 5 (slovom päť) mesiacov.
2.	Pred uplynutím dojednanej doby sa nájom skončí písomnou dohodou zmluvných strán alebo písomnou výpoveďou.
3.	V písomnej dohode o zániku nájmu sa uvedie deň, ku ktorému nájom skončí. Ak deň skončenia nájmu nie je v dohode uvedený, skončí sa nájom dňom nasledujúcim po dni, keď bola písomná dohoda uzavretá.
4.	Vypovedať zmluvu o nájme môžu obe strany len z dôvodov uvedených v ods. 5 a 6.
5.	Prenajímateľ môže vypovedať zmluvu o nájme, ak
a)	nájomca užíva nebytový priestor v rozpore s touto zmluvou,
b)	nájomca o viac ako jeden mesiac mešká s platením nájomného alebo úhrady za služby,
c)	nájomca alebo iné osoby, ktoré užívajú nebytový priestor, napriek písomnému upozorneniu hrubo porušujú pokoj alebo poriadok,
d)	bolo rozhodnuté o odstránení stavby alebo o zmenách stavby, čo bráni užívať nebytový priestor,
e)	nájomca prenechá nebytový priestor do podnájmu bez predchádzajúceho súhlasu prenajímateľa.
6.	Nájomca môže vypovedať zmluvu o nájme, ak
a)	stratí spôsobilosť prevádzkovať činnosť, na ktorú si nebytový priestor prenajal,
b)	sa nebytový priestor stane bez zavinenia nájomcu nespôsobilý na dohovorené užívanie,
c)	prenajímateľ hrubo porušuje svoje povinnosti vyplývajúce z tejto zmluvy alebo zo zákona.
7.	Výpovedná lehota je jeden mesiac a začína plynúť prvého dňa mesiaca nasledujúceho po doručení výpovede druhej zmluvnej strane.
8.	Počas plynutia výpovednej lehoty je nájomca povinný umožniť záujemcovi o nájom prehliadku nebytového priestoru v prítomnosti prenajímateľa alebo osoby ním splnomocnenej. Nájomca nesmie byť prehliadkou zbytočne obťažovaný.
9.	V deň skončenia nájmu je nájomca povinný odovzdať prenajímateľovi uvoľnený nebytový priestor v stave, v akom ho prevzal, s prihliadnutím na opotrebenie, aké je obvyklé pri riadnom užívaní a údržbe.
Čl. VIII
Nájomca berie na vedomie, že prenajímateľ má objekt poistený na živelné udalosti. Nájomca je oprávnený dať si poistiť prenajatý priestor a vlastný majetok v ňom na vlastné náklady. Nájomca má nárok umiestniť si reklamu, schválenú prenajímateľom nad vchodom do predajne po dohode s prenajímateľom o mieste a spôsobe uchytenia na budovu. Veľkoplošnú reklamnú tabuľu na strechu, prípadne výťahovú šachtu môže umiestniť za dohodnutú ročnú úhradu. Nájomca odkúpi za dohodnutú cenu bezpečnostný alarm s centrálou na políciu inštalovaný v prenajatých priestoroch.
Čl. IX
Nájomca môže vykonávať stavebné či iné úpravy v prenajatom priestore na vlastné náklady len po predchádzajúcom písomnom súhlase prenajímateľa.
Čl. X
Okrem dôvodov uvedených v § 14 zákona č. 116/1990 Zb. nájom zaniká aj v prípade, ak technický stav budovy, kde sa nachádza predmet nájmu, bude vyžadovať rekonštrukciu alebo väčšiu opravu.
Čl. XI
1.	Ceny nájmu za ďalšie roky sa budú upravovať v nadväznosti na oficiálny index rastu cien. Nájomné sa zvýši o príslušné percento rastu cien uverejneného Štatistickým úradom SR za príslušné obdobie.
2.	Zmluva je vyhotovená v dvoch origináloch, jeden obdrží nájomca a jeden prenajímateľ.
Žilina 1. 2. 2023				prenajímateľ	nájomca